Predkladacia správa


Ministerstvo pôdohospodárstva a rozvoja vidieka SR predkladá na rokovanie vlády SR Správu o implementácii a čerpaní Európskeho poľnohospodárskeho záručného fondu, Programu rozvoja vidieka SR 2007 – 2013 a Operačného programu Rybné hospodárstvo SR 2007 – 2013 k 31. decembru 2015. Vypracovanie a predloženie správy vyplýva z uznesenia vlády SR č. 262 z 1. apríla 2009 k správe o implementácii a čerpaní štrukturálnych fondov a Kohézneho fondu v rámci operačných programov Národného strategického referenčného rámca k 31. decembru 2008 predloženého ministrom výstavby a regionálneho rozvoja SR a ministrom financií SR, úloha č. B.4.


Cieľom predkladanej správy je poskytnúť prehľad o výške čerpania výdavkov z Európskeho poľnohospodárskeho záručného fondu, Európskeho poľnohospodárskeho fondu pre rozvoj vidieka, Európskeho fondu pre rybné hospodárstvo a o stave implementácie Programu rozvoja vidieka SR 2007 – 2013 a Operačného programu Rybné hospodárstvo SR 2007 – 2013 k 31. decembru 2015. 


Ako podklady pre vypracovanie predkladanej správy boli použité interné materiály a materiály predložené Pôdohospodárskou platobnou agentúrou a Ministerstvom financií SR.

Všetky finančné údaje sú v správe uvedené v eurách a finančné údaje evidované v korunách týkajúce sa obdobia do 31. 12. 2008 boli prepočítané na eurá aktuálnym reálnym kurzom Európskej centrálnej banky.

V prílohách správy je stav kontrahovania a čerpania v rámci programov a prehľad plnenia príjmov a čerpania výdavkov z Európskeho poľnohospodárskeho záručného fondu.

Materiál nemá finančný, ekonomický, environmentálny, sociálny vplyv, vplyv na podnikateľské prostredie ani vplyv na informatizáciu spoločnosti.
